White Lives Matter

White Lives Matter (WLM) on valkoisen ylivallan käsite, jolla on viitattu sekä poliittiseen iskulauseeseen että sitä käyttävien aktivistien verkostoon. Sloganilla on pyritty valkoisen "rotutietoisuuden" kasvattamiseen, jonka taustalla on halu perustaa "valkoisia etnovaltioita" Pohjois-Amerikkaan, Eurooppaan ja Australiaan. White Lives Matter -slogan otettiin Yhdysvalloissa käyttöön vuonna 2015, ja muodollinen järjestäytyminen sen ympärille aloitettiin vuonna 2021.
Slogan.
White Lives Matter -slogan alkoi levitä vuonna 2015 reaktiona Black Lives Matteriin, joka oli saanut ensimmäisen kerran huomattavaa julkisuutta Missourissa Michael Brownin kuolemaa seuranneissa mielenosoituksissa vuonna 2014. Valkoisen ylivallan kannattajat alkoivat käyttää mukailtua sloganiaan mielenosoituksissa ja mainoslehtisissä vuonna 2015. Osa mielenosoituksiin osallistuneista oli uusnatseja, jotka toivat mielenosoituksiin hakaristejä tai markkinoivat muille mielenosoittajille uusnatsiryhmiä.
Kesäkuussa 2020 Manchester City FC:n ja Burnley FC:n ottelussa City of Manchester Stadiumin yli kulki lentokone, joka kuljetti näkyvästi "White Lives Matter Burnley" -tekstin sisältänyttä lakanaa. Vuonna 2022 Candace Owens ja Kanye West herättivät huomiota käyttämällä slogania paidoissaan. Suomessa slogania on käytetty Turun Kukkavirta-tapahtumassa.
Verkosto.
Sloganista nimensä ottanut White Lives Matter -verkosto perustettiin virallisesti vasta maaliskuussa 2021 Telegramissa. Se on järjestänyt enimmäkseen pieniksi jääneitä mielenosoituksia. Yhdysvalloissa Telegram-toiminta jakautui kansalliselle kanavalle ja osavaltiokohtaisesti jaetuille kanavoille, jotka perustettiin jokaiseen osavaltioon. Yhdysvaltain ulkopuolella White Lives Matter -verkoston haaroja on perustettu muun muassa Kanadaan, Australiaan ja Alankomaihin. Anti-Defamation Leaguen mukaan vuosina 2021–2022 White Lives Matter alkoi kasvavissa määrin yhdistää toiminnassaan valkoisen ylivallan kannattajia ja heitä äärimielisempinä pidettyjä uusnatseja. Lukuisia yhdysvaltalaisia uusnatsiryhmittymiä on osallistunut toimintaan varsinkin Uudessa-Englannissa, Kaliforniassa ja Floridassa.
Kansallisen tason White Lives Matter on kehottanut toimintaan osallistuvia pidättäytymään väkivallasta ja uusnatsisymbolien käytöstä niin mielenosoituksissa kuin propagandamateriaalissakin. Vaikka järjestäjät mainostivat tapahtumia koko maailmaa vavisuttavina, NBC:n mukaan tapahtumien vähäiset osallistujamäärät havainnollistivat jo huhtikuussa 2021 ekstremististen liikkeiden epäsuosiota ja heikkoa järjestäytymistä. NBC:n mukaan tiedotusvälineet, viranomaiset ja verkostoon soluttautuneet äärivasemmiston aktivistit olivat vaikeuttaneet sekä White Lives Matter -liikkeen viestintää että tapahtumien järjestämistä.
White Lives Matter -liike on viestinnässään nimennyt "valkoisen rodun" kohtaamiksi uhiksi muun muassa eri "rotujen" väliset parisuhteet ja homoseksuaalisuuden. Lukuisissa uusnatsiryhmittymissä toiminut Rebecca Barnette on kertonut olevansa yksi verkoston perustajista. Hänen mukaansa juutalaiset ja muslimit ovat liittoutuneet toteuttaakseen valkoisten kansanmurhan. Hän haluaa ratkaista kokemansa tilanteen luomalla "uuden maailman valkoisille". Southern Poverty Law Center pitää White Lives Matteria viharyhmänä.
1. maaliskuuta 2022 White Lives Matter -verkosto väitti Venäjän suurhyökkäyksen Ukrainaan 2022 olleen juutalaisten järjestämä.